钦定古今图书集成/方舆汇编/职方典/第1156卷 > 《仲宣楼记》前人
## 钦定古今图书集成/方舆汇编/职方典/第1156卷 > 《仲宣楼记》前人

自王粲、仲宣依刘表于荆州作《登楼赋》，而江陵有仲
宣楼，后襄阳有楼亦曰“仲宣。”而友人襄少史周绍稷
至自修楚乘还断，以属之襄阳，其词甚辩，而其旨以
刘表始至宜城，用二蒯、蔡瑁计，讨平诸贼，北据汉川，
以临中土，几十五年，而其子琮始降曹氏。盖终始不
离襄阳，而江陵特其支郡。仲宣之依表为幕下参佐，
以共朝夕，不应去襄阳而登江陵之郡楼也。然刘良
注兹赋，犹以为江陵，而盛弘之《荆州记》则直以为当
阳。其所称陶牧《昭丘》云：“江陵西有陶朱公冢，其碑云
是越之范蠡。又当阳东南七十里，有楚昭王墓，登楼
则见之。”按《张华志》称范蠡葬南郡之华容，又云：“济州
平阴东有陶山，山有陶朱公冢。”则所谓“陶牧”者未必
确，而楚昭王避吴去郢，北徙郡为襄州之乐乡，其所
谓昭丘者亦未必不在襄之近境也。赋又云：“倚曲沮
之长洲”，《注》引《地理志》汉水房陵东山，沮水所出。今房
陵实为襄境邑，而沮水至郢入江，故不走江陵道。然
郦道元谓沮水南迳麦城西，又南迳楚昭王墓东，对
麦城，而据此赋语为证，则仲宣之所登者一，而后人
之所拟者三。其《在襄阳》，去赋事辞稍远，而于理为近
也。夫《襄阳》之必为仲宣，与江陵之必不为仲宣，吾固
不暇论其词之媺称于后世。若士衡兄弟之所笔，亦
无足以容吾赞。独怪当仲宣时，天下半糜烂于戈戟，
其可借而托足者独荆州，而幽忧感怆之极，自谓其
身庄舄而心锺仪，若有羡于求群之兽与举翼之鸟。
岂以景升之将阽，而荆社之不永欤？迨其一说琮而
归操。甘为其用事之掾，而内艳其所从之神武，遂忘
先太尉、司空之所以相汉。其于辞，盖不以风而以颂
矣。然则仲宣之所为怀思故土也，非故国与故主也。
游者仰而国，俯而家，即欲有撰述以鸣熙代之盛，而
附于《登高能赋》之义足矣，固不必以仲宣轻重也。